གྷན་དྷི་ལོ་ན་བཅོ་བརྒྱད་སོན་སྐབས་རྒྱ་གར་ནང་ཁུལ་གྱི་མཐོ་རིམ་སློབ་གྲྭར་ཞུགས་ན་ཡང༌།སློབ་ཚན་དག་གིས་ཁོང་ཡིད་དབང་ཆེས་ཆེར་འགུག་མ་ནུས་པས་ལོ་ཕྱེད་ཙམ་ནས་འགྲོ་མཚམས་བཞགདེ་ནས་དུས་ཡུན་ཅུང་ཙམ་སོང་རྗེས་དབྱིན་ཡུལ་དུ་ཁྲིམས་ལུགས་རིག་པར་སློབ་སྦྱོང་བྱེད་དུ་འགྲོ་རྒྱུ་བྱས།ཁོང་གིས་རྒྱ་གར་བཞག་སྟེ་ནུབ་ཕྱོགས་སུ་སོང་ཚེ།ནུབ་ཕྱོགས་པ་ཚོ་དང་ལྷན་དུ་བཟའ་བཏུང་བྱེད་རྒྱུ་སོགས་ནི་ཁོང་ལ་མཚོན་ན་ལས་སླ་བོ་ཞིག་ག་ལ་ཡིན།འདི་ནི་ཁོང་གི་ཆོས་ལུགས་དང་མི་མཐུན་སྟབས།ཧིན་དྷུའི་ཆོས་ལུགས་ཀྱི་དབུ་ཁྲིད་རྣམ་པས་ཁོང་འགྲོ་རྒྱུར་བཀག་འགོག་བྱས་པའི་དཀའ་ཁག་ལ་འཕྲད་ཁར།ད་དུང་ཡ་ང་བའི་དཀའ་ངལ་དེ་དག་གི་ཁྲོད་ནས་ལོ་ན་བཅོ་བརྒྱད་ལ་སོན་པའི་གཞོན་ནུ་མོ་ཧཱན་ཏ་རང་གི་བཟའ་ཟླ་དང༌།བུ་ཕྲུག་སོགས་རྒྱབ་ཏུ་བསྐྱུར་རྒྱུར་བཟོད་སྒོམ་བྱེད་དགོས་པ་དེ་ཡིན།དེ་ནས་ཁོང་མཚོ་གྲུ་བརྒྱུད་དབྱིན་ཡུལ་དུ་སོང༌།མཚོ་གྲུའི་སྟེང་ཁོང་གིས་ཐེངས་དང་པོར་གྲོགས་པོས་གནང་བའི་ནུབ་ལུགས་ཀྱི་ཆས་གོས་གསར་པ་དེ་གྱོན་པ་དང༌།སྟོད་སྨད་ཆ་ཅན་གྱི་ལ་བ་དེ་གྱོན་ནས་དབྱིན་ཡུལ་དུ་མ་འབྱོར་བར་ཁོང་གི་རས་དཀར་གྱི་ཆས་གོས་རྣམས་ཉར་ཚགས་བྱས།